[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.3.2011

COM(2011) 136 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Ταμείο Αλληλεγγύης της Ευρωπαϊκής ΈνωσηςΕτήσια έκθεση 2009

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Εκκρεμείς αιτήσεις από το 2008 και νέες αιτήσεις που υποβλήθηκαν το 2009 3

3. Χρηματοδότηση 6

4. Κλείσιμο των παρεμβάσεων 7

5. Συμπεράσματα 8

Παράρτημα 1: Εκκρεμείς και νέες αιτήσεις προς το Ταμείο Αλληλεγγύης της Ευρωπαϊκής Ενωσης το 2009 9

Παράρτημα 2: Επισκόπηση των αιτήσεων που υποβλήθηκαν στο ΤαμείοΑλληλεγγύης της ΕΕ από το 2002 και μετά 10

Εισαγωγή

Το Ταμείο Αλληλεγγύης της Ευρωπαϊκής Ένωσης (ΤΑΕΕ) ιδρύθηκε στις 15 Νοεμβρίου 2002. Το άρθρο 12 του κανονισμού (EΚ) αριθ. 2012/2002 του Συμβουλίου, της 11ης Nοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (εφεξής - ο «κανονισμός για το Ταμείο Αλληλεγγύης») προβλέπει ότι το Ταμείο υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με τη δραστηριότητα του προηγούμενου έτους. Η παρούσα έκθεση παρουσιάζει τις δραστηριότητες του Ταμείου το 2009 που καλύπτουν, όπως και στις προηγούμενες εκθέσεις, την εξέταση των εκκρεμών και των νέων αιτήσεων και την αξιολόγηση των εκθέσεων εφαρμογής με σκοπό την προετοιμασία τους για κλείσιμο.

Όσον αφορά τον αριθμό των αιτήσεων, το 2009 υπήρξε από τα πλέον «ήσυχα» έτη για το Ταμείο Αλληλεγγύης της ΕΕ (ΤΑΕΕ). Συνολικά, στη διάρκεια του εν λόγω έτους υποβλήθηκαν στο ΤΑΕΕ μόνον έξι αιτήσεις, ενώ σε ορισμένα προηγούμενα έτη είχαν υποβληθεί έως και 19 αιτήσεις. Τέσσερις από τις αιτήσεις του 2009 – σχετικά με τις δασικές πυρκαγιές στην περιφέρεια Αττικής στην Ελλάδα, τις καταιγίδες στην Κύπρο, τις πλημμύρες στην Εύβοια και τις γεωλισθήσεις στη Σικελία – υποβλήθηκαν το Νοέμβριο και το Δεκέμβριο, με αποτέλεσμα η αξιολόγησή τους να ολοκληρωθεί στη διάρκεια του 2010. Αυτές οι καταστροφές ήταν σχετικά μικρής κλίμακας και βάσει της αξιολόγησης, δεν πληρούσαν τα κριτήρια ενεργοποίησης του Ταμείου[1].

Εντούτοις, ως προς τις ζημίες που προκλήθηκαν και τη βοήθεια που χορηγήθηκε, το 2009 δεν ήταν καθόλου συνηθισμένο έτος. Πράγματι, ο σεισμός στη L'Aquila της ιταλικής περιφέρειας Abruzzo ήταν η μεγαλύτερη καταστροφή που σημειώθηκε από την ίδρυση του Ταμείου και, κατά συνέπεια, η χορηγηθείσα επιδότηση ήταν η μεγαλύτερη που δόθηκε ποτέ. Το ποσό της ανήλθε σχεδόν σε μισό δισεκατομμύριο ευρώ. Η καταιγίδα Klaus στη νοτιοδυτική Γαλλία ήταν μια άλλη μείζων καταστροφή με ζημίες σημαντικά μεγαλύτερες του μέσου όρου.

Εκκρεμεις αιτησεισ απο το 2008 και νέες αιτήσεις που υποβλήθηκαν το 2009

Κύπρος (ξηρασία)

Το 2008, η Κύπρος υπέφερε από ανομβρία, γεγονός το οποίο είχε σοβαρές επιπτώσεις στις συνθήκες διαβίωσης, στην οικονομία και στο φυσικό περιβάλλον. Την 1η Ιουλίου 2008 οι κυπριακές αρχές υπέβαλαν αίτηση για ενίσχυση από το ΤΑΕΕ, η οποία συμπληρώθηκε με πρόσθετες πληροφορίες στις 16 Οκτωβρίου 2008. Η αίτηση αυτή ήταν η πρώτη που υποβλήθηκε στο Ταμείο Αλληλεγγύης σχετικά με την ξηρασία. Ο κανονισμός του Ταμείου Αλληλεγγύης προβλέπει ότι οι αιτήσεις πρέπει να υποβάλλονται το αργότερο δέκα εβδομάδες μετά την πρόκληση της πρώτης ζημίας από την καταστροφή, γεγονός το οποίο, σε περίπτωση καταστροφής που συνεπάγεται τη σταδιακή πρόκληση ζημιών, όπως η ξηρασία, δημιουργεί αντικειμενικά προβλήματα. Στην περίπτωση της Κύπρου, πάντως, ύστερα από τρία συνεχή έτη ασυνήθιστα χαμηλών βροχοπτώσεων, η ανομβρία έφθασε στο αποκορύφωμά της στο τέλος της εποχής των βροχών, τον Απρίλιο του 2008. Η Επιτροπή επομένως έκρινε ότι η 22α Απριλίου 2008 μπορούσε να γίνει δεκτή ως η ημερομηνία πρόκλησης της μείζονος καταστροφής. Κατά συνέπεια, η αίτηση που υποβλήθηκε στην Επιτροπή την 1η Ιουλίου 2008 τηρούσε την προθεσμία που ορίζεται στο άρθρο 4 παράγραφος 1.

Οι κυπριακές αρχές εκτίμησαν το σύνολο των άμεσων ζημιών, που επήλθαν μετά την 22α Απριλίου 2008, σε 176,15 εκατ. ευρώ. Επειδή το εν λόγω ποσό υπερέβαινε το όριο των 84,673 εκατ. ευρώ (δηλαδή το 0,6 % του ΑΕΕ) που ισχύει για την Κύπρο, η καταστροφή χαρακτηρίστηκε «μείζων φυσική καταστροφή που επηρέασε το σύνολο της επικράτειας της χώρας». Στις 24 Οκτωβρίου 2008 η Επιτροπή πρότεινε να κινητοποιηθεί οικονομική ενίσχυση 7,605 εκατ. ευρώ. Μετά τη διαδικασία του προϋπολογισμού στο Συμβούλιο και στο Κοινοβούλιο και μετά τη σύναψη συμφωνίας για την εκτέλεση της επιδότησης μεταξύ της Επιτροπής και των κυπριακών αρχών, η επιδότηση καταβλήθηκε στην Κύπρο στις 9 Οκτωβρίου 2009.

Ρουμανία (πλημμύρες)

Τον Ιούλιο του 2008 ένα αρκετά μεγάλο τμήμα της Ρουμανίας επλήγη από σοβαρές βροχοπτώσεις που προκάλεσαν μεγάλες πλημμύρες και κατολισθήσεις. Οι ρουμανικές αρχές υπέβαλαν αίτηση για ενίσχυση από το ΤΑΕΕ την 1η Oκτωβρίου 2008. Η συνολική άμεση ζημία εκτιμήθηκε σε 471,42 εκατ. ευρώ. Επειδή το ποσό αυτό παρέμεινε κάτω από το όριο της «μείζονος καταστροφής» για τη Ρουμανία (566,84 εκατ. ευρώ, δηλαδή το 0,6 % του ΑΕΕ της Ρουμανίας), αλλά, ωστόσο, αντιστοιχούσε στο 83% περίπου του ορίου, η αίτηση αξιολογήθηκε σύμφωνα με το κριτήριο «εξαιρετική περιφερειακή καταστροφή».

Η πληγείσα περιφέρεια ήταν μια ενιαία περιοχή που περιλαμβάνει 5 νομούς στο βορειοανατολικό τμήμα της Ρουμανίας, με πληθυσμό 3,046 εκατ. κατοίκους. Το μεγαλύτερο μέρος του πληθυσμού στην πληγείσα περιοχή είχε υποστεί μερική ή ολική καταστροφή ακίνητης περιουσίας και γεωργικών καλλιεργειών. Προσκομίστηκαν αποδείξεις ως προς τις σοβαρές και μακροχρόνιες επιπτώσεις στις συνθήκες διαβίωσης και στην οικονομική σταθερότητα της περιφέρειας. Αναφέρθηκαν σοβαρές ζημίες σε βασικές υποδομές, στη γεωργία, στη δασοκομία, στο ζωικό κεφάλαιο και στις ιδιωτικές κατοικίες. Η καταστροφή είχε μακροχρόνιες επιπτώσεις στις συνθήκες διαβίωσης στην περιφέρεια, όπου καταστράφηκαν περίπου 14 644 νοικοκυριά, με μακρά διακοπή παροχής βασικών υπηρεσιών (ύδρευσης/ηλεκτροδότησης) και με σοβαρές ζημίες στις υποδομές των μεταφορών, πράγμα που οδήγησε στην πλήρη απομόνωση περίπου 100 δήμων και κοινοτήτων. Στις 22 Ιανουαρίου 2009 η Επιτροπή κατέληξε στο συμπέρασμα ότι η αίτηση πληρούσε τα κριτήρια της εξαιρετικής περιφερειακής καταστροφής και πρότεινε τη χορήγηση ενίσχυσης ύψους 11 785 377 ευρώ. Μετά την ολοκλήρωση της αντίστοιχης διαδικασίας τροποποίησης του προϋπολογισμού και την υπογραφή της συμφωνίας εφαρμογής, η συγκεκριμένη επιδότηση καταβλήθηκε στις ρουμανικές αρχές στις 29 Οκτωβρίου 2009.

Γαλλία (καταιγίδα Klaus)

Στις 24 Ιανουαρίου 2009 μια ισχυρή καταιγίδα («Klaus») έπληξε τη νοτιοδυτική Γαλλία, προξενώντας σοβαρές ζημίες. Οι γαλλικές αρχές υπέβαλαν αίτηση στο Ταμείο Αλληλεγγύης στις 2 Απριλίου 2009, εντός της προθεσμίας των 10 εβδομάδων από την καταγραφή των πρώτων ζημιών.

Σύμφωνα με τις γαλλικές αρχές, η καταιγίδα προξένησε σοβαρές ζημίες ιδίως στον τομέα της δασοκομίας, που αντιπροσώπευαν πάνω από το 60% της συνολικής εκτιμηθείσας ζημίας, καθώς και σε επιχειρήσεις και ιδιωτικές κατοικίες (πάνω από το 25% της συνολικής εκτιμηθείσας ζημίας). Η καταιγίδα προκάλεσε, επίσης, σοβαρές ζημίες σε υποδομές (μεταφορές, ηλεκτρισμός, ύδρευση και τηλεπικοινωνίες) καθώς και στο γεωργικό τομέα, και απαιτήθηκε η εκτέλεση εκτενών δραστηριοτήτων καθαρισμού. Δώδεκα άτομα έχασαν τη ζωή τους ως άμεση συνέπεια της καταιγίδας, ενώ περισσότερα από 400 άτομα τραυματίστηκαν.

Η Επιτροπή εκτίμησε ότι η συνολική άμεση ζημία που προκλήθηκε από την καταιγίδα ανήλθε σε 3,805 δισ. ευρώ. Δεδομένου ότι το ποσό αυτό υπερβαίνει το όριο των 3,398 δισ. ευρώ (δηλαδή 3 δισ. ευρώ σε τιμές 2002) που εφαρμόζεται στη Γαλλία το 2009 για την κινητοποίηση του Ταμείου Αλληλεγγύης, η καταστροφή χαρακτηρίστηκε ως «μείζων φυσική καταστροφή» και, συνεπώς, καλύφθηκε από το κύριο πεδίο εφαρμογής του κανονισμού (ΕΚ) αριθ. 2012/2002. Ωστόσο, άλλες ζημίες που αναφέρονταν στην αίτηση της Γαλλίας, όπως η απώλεια εισοδήματος και παραγωγής λόγω διακοπής της οικονομικής δραστηριότητας, καθώς και υποθετικές ζημίες όπως εκτιμήσεις για τις συνέπειες από την καταστροφή του πνεύμονα του δάσους ως εστίας απορρόφησης άνθρακα (που από κοινού ανέρχονται σε 1,220 δισ. ευρώ) δεν ελήφθησαν υπόψη στον υπολογισμό της ενίσχυσης, διότι δεν θεωρήθηκαν άμεσες ζημίες.

Στις 29 Μαΐου 2009 η Επιτροπή πρότεινε να κινητοποιηθεί οικονομική ενίσχυση 109 377 165 ευρώ. Η αντίστοιχη διαδικασία τροποποίησης του προϋπολογισμού ολοκληρώθηκε στις 15 Σεπτεμβρίου 2009. Σε συνέχεια της σύναψης της συμφωνίας εφαρμογής με τη Γαλλία, η Επιτροπή κατέβαλε την επιδότηση στις 25 Νοεμβρίου 2009.

Ιταλία (σεισμός στο Abruzzo)

Τον Απρίλιο του 2009 μεγάλος σεισμός έπληξε την ιταλική περιφέρεια Abruzzo, προκαλώντας το θάνατο 300 ατόμων και τεράστιες υλικές ζημιές. Εντός της προθεσμίας των 10 εβδομάδων που προβλέπεται για την υποβολή αιτήσεων στο Ταμείο Αλληλεγγύης της ΕΕ, οι ιταλικές αρχές ζήτησαν οικονομική ενίσχυση για τις καταστροφές από τον σεισμό.

Ο σεισμός προκάλεσε σοβαρές καταστροφές σε βασικές υποδομές, ιδιωτικές κατοικίες, δημόσια κτίρια, επιχειρήσεις και στη σημαντική πολιτιστική κληρονομιά τηςη περιοχής, ενώ προξένησε σοβαρές κακουχίες στον πληθυσμό. Στις περιοχές που επλήγησαν περιλαμβανόταν ολόκληρη η επαρχία L’Aquila, το μεγαλύτερο τμήμα της περιφέρειας Abruzzo και μερικές όμορες περιοχές. Το μεγαλύτερο πλήγμα δέχτηκε η πρωτεύουσα της περιφέρειας L’Aquila και ιδίως το ιστορικό της κέντρο. Από το συνολικό πληθυσμό των 300 000 περίπου ατόμων που επλήγησαν από την καταστροφή, αναφέρθηκαν 300 νεκροί και 1 500 τραυματίες. Χιλιάδες άνθρωποι έχασαν τα σπίτια τους και/ή τις ιδιωτικές τους επιχειρήσεις, ενώ 30 000 άτομα φιλοξενήθηκαν σε σκηνές καταυλισμών για μεγάλες χρονικές περιόδους. Άλλα 32 000 άτομα φιλοξενήθηκαν σε ξενοδοχεία και ιδιωτικές κατοικίες στην ακτή της Αδριατικής και περίπου 20 000 έχει αναφερθεί ότι μετακόμισαν σε ιδιωτικές κατοικίες εκτός της περιφέρειας. Σημαντικό ποσοστό των κτιρίων που ελέγχθηκαν μετά το σεισμό χαρακτηρίστηκε εντελώς ακατάλληλο. Επίσης, η καταστροφή επηρέασε σοβαρά την κοινωνική και οικονομική κατάσταση όλης της περιφέρειας ενώ η οικονομική δραστηριότητα μειώθηκε δραστικά ή και διακόπηκε. Το ίδιο ισχύει και για τις δραστηριότητες του τοπικού πανεπιστημίου, το οποίο είχε 27 000 φοιτητές, που επίσης αποτελούσαν σημαντικό οικονομικό παράγοντα για την περιφέρεια.

Οι ιταλικές αρχές εκτίμησαν τις συνολικές άμεσες ζημίες σε πάνω από 10,212 δισ. ευρώ. Το ποσό αυτό αντιστοιχούσε στο 0,67 % του ΑΕΕ της Ιταλίας και υπερέβαινε το τριπλάσιο του συνήθους ορίου που εφαρμόζεται στην Ιταλία για την κινητοποίηση του Ταμείου Αλληλεγγύης, το οποίο ανέρχεται σε 3,4 δισ. ευρώ (δηλαδή 3 δισ. ευρώ σε τιμές 2002). Η ανάλυση των υπηρεσιών της Επιτροπής έδειξε ότι οι μέθοδοι που χρησιμοποίησε η Ιταλία για την εκτίμηση των διαφόρων κατηγοριών ζημιών ήταν πολύ αναλυτικές και ορθές και ότι τα αποτελέσματα ήταν αξιόπιστα. Η εκτίμηση της συνολικής άμεσης ζημίας φάνηκε, μάλιστα, κάπως συντηρητική.

Κατά συνέπεια, ο σεισμός χαρακτηρίστηκε ως μείζων φυσική καταστροφή και καλύφθηκε από το κύριο πεδίο εφαρμογής του Ταμείου Αλληλεγγύης της ΕΕ. Η αίτηση ακολούθησε με επιτυχία την ταχεία διαδικασία, προκειμένου η βοήθεια να δοθεί στις ιταλικές αρχές το συντομότερο δυνατόν. Με απόφαση της 8ης Ιουνίου 2009 η Επιτροπή πρότεινε στην αρμόδια για τον προϋπολογισμό αρχή την κινητοποίηση οικονομικής ενίσχυσης 493 771 159 ευρώ. Η διαδικασία τροποποίησης του προϋπολογισμού ολοκληρώθηκε στις 20 Oκτωβρίου 2009 και η σύναψη της συμφωνίας εφαρμογής ακολούθησε σύντομα, στις 11 Noεμβρίου 2009. Η επιδότηση καταβλήθηκε στις 30 Νοεμβρίου 2009.

Χρηματοδότηση

Το 2009 χορηγήθηκε επιδότηση από το ΤΕΕΕ για μια περίπτωση για την οποία η αίτηση είχε παραληφθεί το φθινόπωρο του 2008 (ξηρασία στην Κύπρο). Το αντίστοιχο προσχέδιο διορθωτικού προϋπολογισμού 10/2008[2] εγκρίθηκε από την αρμόδια για τον προϋπολογισμό αρχή στις 18 Δεκεμβρίου 2008.

Για τις αιτήσεις που παρελήφθησαν το 2009, το Ταμείο κινητοποιήθηκε σε τρεις περιπτώσεις. Το προσχέδιο διορθωτικού προϋπολογισμού αριθ. 1/2009[3] καλύπτει τις επιπτώσεις από τις πλημμύρες που έπληξαν τη Ρουμανία και εγκρίθηκε από την αρμόδια για τον προϋπολογισμό αρχή στις 11 Μαρτίου 2009. Το προσχέδιο διορθωτικού προϋπολογισμού αριθ. 7/2009[4] καλύπτει τις επιπτώσεις από την καταιγίδα Klaus στη Γαλλία και εγκρίθηκε από την αρμόδια για τον προϋπολογισμό αρχή στις 15 Σεπτεμβρίου 2009. Το προσχέδιο διορθωτικού προϋπολογισμού αριθ. 9/2009[5] καλύπτει τις επιπτώσεις από τον σεισμό στη L'Aquila της Ιταλίας και εγκρίθηκε από την αρμόδια για τον προϋπολογισμό αρχή στις 20 Οκτωβρίου 2009. Οι πληρωμές κατέστησαν δυνατές μετά την έκδοση των αποφάσεων για τη χορήγηση επιδότησης και μετά την υπογραφή των συμφωνιών εφαρμογής.

Δικαιούχος | Καταστροφή | Κατηγορία | Ποσό της ενίσχυσης (ευρώ) |

Κύπρος | Ξηρασία | Μείζων φυσική καταστροφή | 7 605 445 |

Ρουμανία | Πλημμύρες | Εξαιρετική περιφερειακή καταστροφή | 11 785 377 |

Γαλλία | Καταιγίδα Klaus | Μείζων φυσική καταστροφή | 109 377 165 |

Ιταλία | Σεισμός στο Abruzzo | Μείζων φυσική καταστροφή | 493 771 159 |

Σύνολο | 622 539 145 |

Κλείσιμο των παρεμβάσεων

Το άρθρο 8 παράγραφος 2 του κανονισμού για το Ταμείο Αλληλεγγύης προβλέπει ότι, το αργότερο έξι μήνες μετά τη λήξη της ετήσιας περιόδου από την ημερομηνία εκταμίευσης της επιδότησης, το δικαιούχο κράτος υποβάλλει έκθεση σχετικά με τη χρηματοδοτική εκτέλεση της επιδότησης (εφεξής: «έκθεση εφαρμογής») με δήλωση η οποία δικαιολογεί τη δαπάνη (εφεξής: «δήλωση εγκυρότητας»). Μετά το τέλος αυτής της διαδικασίας, η Επιτροπή προχωρεί στο κλείσιμο της ενίσχυσης που χορήγησε το Ταμείο.

Στη διάρκεια του 2009 έγινε το κλείσιμο δύο φακέλων του Ταμείου Αλληλεγγύης της ΕΕ. Όσον αφορά το κλείσιμο της ενίσχυσης για την περίπτωση της καταιγίδας στην Εσθονία το 2005, για την οποία χορηγήθηκε οικονομική βοήθεια ύψους 1 289 765 ευρώ, η έκθεση εφαρμογής παρελήφθη στις 27 Σεπτεμβρίου 2007. Κατόπιν διεξοδικής αξιολόγησης από τις υπηρεσίες της Επιτροπής, η Επιτροπή ζήτησε περαιτέρω πληροφορίες από τις εσθονικές αρχές. Στην απάντηση των εσθονικών αρχών, που παρελήφθη στις 19 Ιανουαρίου 2009, δηλώνονταν μη επιλέξιμες δαπάνες ύψους 4 430 ευρώ. Η Επιτροπή κίνησε διαδικασία ανάκτησης και την 1η Ιουνίου 2009 ανακτήθηκε από τις εσθονικές αρχές το ποσό των 4 430 ευρώ. Κατόπιν αυτού, ο φάκελος έκλεισε.

Στην περίπτωση της καταιγίδας στη Λιθουανία το 2005, χορηγήθηκε οικονομική βοήθεια ύψους 378 910 ευρώ στη Λιθουανία και η έκθεση εφαρμογής, στη λιθουανική γλώσσα, παρελήφθη στις 10 Οκτωβρίου 2007. Ύστερα από τη μετάφραση και την επαλήθευση της έκθεσης από τις υπηρεσίες της Επιτροπής, ζητήθηκαν περαιτέρω πληροφορίες από τις λιθουανικές αρχές. Η δήλωση των λιθουανικών αρχών τεκμηρίωνε την τήρηση όλων των αναγκαίων απαιτήσεων για το κλείσιμο. Η Επιτροπή έκλεισε το φάκελο στις 11 Ιουνίου 2009.

Το 2009 η Επιτροπή έλαβε τελικές εκθέσεις εφαρμογής για επιδοτήσεις που χορηγήθηκαν το 2007 από την Ελλάδα (για τις πλημμύρες του Έβρου το 2006), την Ουγγαρία (για τις πλημμύρες του 2006), τη Γερμανία (για την καταιγίδα Kyrill το 2007) και τη Γαλλία (για την καταιγίδα Gamède το 2007). Στο τέλος της περιόδου που καλύπτεται από την παρούσα ετήσια έκθεση, η αξιολόγηση των εν λόγω εκθέσεων εφαρμογής ήταν ακόμα σε εξέλιξη.

Συμπεράσματα

Το 2009 το Ταμείο Αλληλεγγύης απέδειξε, για άλλη μια φορά, ότι ανταποκρίνεται αποτελεσματικά σε μείζονες καταστροφές, ότι δηλαδή παρέχει ουσιαστική οικονομική βοήθεια σε εύλογο χρονικό διάστημα. Μια προϋπόθεση, πάντως, είναι οι αιτήσεις να προετοιμάζονται σωστά από το κράτος που τις υποβάλλει, ώστε η Επιτροπή να μην χρειάζεται να ζητά διευκρινίσεις ή πρόσθετες πληροφορίες. Υπό την έννοια αυτή, η καθιερωμένη πρακτική των υπηρεσιών της Επιτροπής να προσφέρουν μια άτυπη επανεξέταση του σχεδίου αίτησης, μαζί με τις οικείες εθνικές αρχές, πριν από την επίσημη υποβολή της αίτησης, έχει αποδειχθεί ιδιαίτερα αποτελεσματική. Οι χώρες που επιθυμούν να υποβάλουν αίτηση για ενίσχυση από το Ταμείο Αλληλεγγύης ενθαρρύνονται να κάνουν χρήση της δυνατότητας αυτής.

Πράγματι, στην περίπτωση της μεγαλύτερης καταστροφής για την οποία ζητήθηκε ποτέ βοήθεια από το Ταμείο Αλληλεγγύης, η βοήθεια έγινε δυνατό να καταβληθεί σχετικά γρήγορα, μέσα σε λίγο περισσότερο από 5 μήνες από την ημερομηνία υποβολής της αίτησης – παρά την αλλαγή της σύνθεσης του Ευρωπαϊκού Κοινοβουλίου μετά τις εκλογές του Ιουνίου.

Το 2009 κατέδειξε, επίσης, τα προβλήματα ενεργοποίησης του ΕΤΑΑ σε περιπτώσεις καταστροφών που εξελίσσονται σταδιακά. Η απαίτηση για υποβολή των αιτήσεων εντός 10 εβδομάδων από την πρόκληση της πρώτης ζημίας από την καταστροφή συναντά αντικειμενικές δυσχέρειες σε περίπτωση καταστροφών όπως η ξηρασία, για τις οποίες είναι σχεδόν αδύνατο να οριστεί μια ακριβής ημερομηνία. Παρά το ότι, στην περίπτωση της αίτησης της Κύπρου, έγινε δυνατή η εξεύρεση λειτουργικής λύσης, θα ήταν προτιμότερο να συμπεριληφθεί στον κανονισμό του Ταμείου Αλληλεγγύης μια ειδική διάταξη σχετικά με αυτό το είδος καταστροφής, προκειμένου να μην απαιτείται «ερμηνεία» του κανονισμού. Η Επιτροπή θα ασχοληθεί με αυτό το ζήτημα στην ανακοίνωσή της για το μέλλον του Ταμείου Αλληλεγγύης της ΕΕ, η οποία θα παρουσιαστεί στις αρχές του δεύτερου εξαμήνου του 2011.

Παραρτημα 1: Εκκρεμεισ και νεεσ αιτησεισ προς το Ταμείο Αλληλεγγύης της Ευρωπαϊκής Ενωσης το 2009

Χώρα που υποβάλλει αίτηση | Κύπρος | Ρουμανία | Γαλλία | Ιταλία |

Όνομα και είδος της καταστροφής | Ξηρασία | Πλημμύρες | Καταιγίδα Klaus | Σεισμός στο Abruzzo |

Ημερομηνία της πρώτης ζημίας | 22/04/2008 | 24/07/2008 | 24/01/2009 | 06/04/2009 |

Ημερομηνία υποβολής της αίτησης* | 01/07/2008 | 01/10/2008 | 02/04/2009 | 08/06/2009 |

Πλήρεις πληροφορίες διαθέσιμες την | 01/07/2008 | 01/10/2008 | 02/04/2009 | 08/06/2009 |

Όριο μείζονος καταστροφής (εκατ. ευρώ) | 84,673 | 566,845 | 3 398,6 | 3 398,6 |

Σύνολο άμεσης ζημίας (εκατ. ευρώ) | 176,15 | 471,41 | 3 805,47 | 10 212,04 |

Κατηγορία | μείζων | περιφερειακή | μείζων | μείζων |

Ζημία/όριο | 208,03 % | 83,16 % | 111,97 % | 300,48 % |

Κόστος επιλέξιμων μέτρων επείγουσας ανάγκης (εκατ. ευρώ) | 59,45 | 390,81 | 462,91 | 2 004,14 |

Επιλέξιμο κόστος/σύνολο ζημίας | 33,74 % | 82,9 % | 12,16 % | 19,63 % |

Ενίσχυση/επιλέξιμο κόστος | 12,79 % | 3,01 % | 23,63 % | 24,64 % |

Ποσοστό της ενίσχυσης (% της συνολικής ζημίας) | 4,31 % | 2,49 % | 2,87 % | 4,84 % |

Ημερομηνία της απόφασης επιδότησης | 30/03/2009 | 20/07/2009 | 27/10/2009 | 11/11/2009 |

Ημερομηνία της συμφωνίας εφαρμογής | 10/06/2009 | 03/09/2009 | 13/11/2009 | 11/11/2009 |

Χορηγηθείσα ενίσχυση (σε ευρώ) | 7 605 445 | 11 785 377 | 109 377 165 | 493 771 159 |

Παραρτημα 2: Επισκοπηση των αιτησεων που υποβλήθηκαν στο Ταμειο Αλληλεγγύησ της ΕΕ από το 2002 και μετά

2 | CZ | Πλημμύρες | 2 300 | μείζων | 129 |

3 | FR | Πλημμύρες (Le Gard) | 835 | περιφερειακή | 21 |

4 | DE | Πλημμύρες | 9 100 | μείζων | 444 |

Συνολική βοήθεια για τις αιτήσεις του 2002 | 728 |

2 0 0 3 | 1 | ES | Πετρελαιοκηλίδα (Prestige) | 436 | περιφερειακή | 8,626 |

2 | IT | Σεισμός (Molise/Apulia) | 1 558 | περιφερειακή | 30,26 |

3 | IT | Έκρηξη ηφαιστείου (Αίτνα) | 894 | περιφερειακή | 16,798 |

4 | IT | Πλημμύρες (Βόρεια Ιταλία) | (1 900) | (μείζων) | Απορρίφθηκε |

5 | GR | Δυσμενείς χειμερινές καιρικές συνθήκες | (ασαφής) | (μείζων;) | Απορρίφθηκε |

6 | PT | Δασικές πυρκαγιές | 1 228 | μείζων | 48,539 |

7 | FR | Δασικές πυρκαγιές (Νότια Γαλλία) | 531 | (περιφερειακή) | Απορρίφθηκε |

8 | ES | Δασικές πυρκαγιές (σύνορα με Πορτογαλία) | 53 | γειτονική χώρα | 1,331 |

9 | MT | Πλημμύρες | 30 | μείζων | 0,961 |

10 | IT | Πλημμύρες (Friuli Venezia -Giulia) | (525) | (περιφερειακή) | Απορρίφθηκε |

Συνολική βοήθεια για τις αιτήσεις του 2003 | 107,081 |

2 0 0 4 | 1 | FR | Πλημμύρες (Δέλτα του Ροδανού) | 785 | περιφερειακή | 19,625 |

2 | ES | Πλημμύρες (Μάλαγα) | (73) | (περιφερειακή) | Απορρίφθηκε |

3-9 | ES | Δασικές πυρκαγιές (7 αιτήσεις) | (480) | (περιφερειακή) | και οι 7 απορρίφθηκαν |

10 | SK | Πλημμύρες | (29) | (περιφερειακή) | Απορρίφθηκε |

11 | SI | Σεισμός | (13) | (περιφερειακή) | ανακλήθηκε |

Συνολική βοήθεια για τις αιτήσεις του 2004 | 19,625 |

2 0 0 5 | 1 | SK | Καταιγίδα (Tatras) | 203 | μείζων | 5,668 |

2 | IT | Πλημμύρες (Σαρδηνία) | (223, υπερεκτιμημένη) | (περιφερειακή) | Απορρίφθηκε |

3 | EE | Καταιγίδα | 48 | μείζων | 1,29 |

4 | LV | Καταιγίδα | 193 | μείζων | 9,487 |

5 | SE | Καταιγίδα «Gudrun» | 2 297 | μείζων | 81,725 |

6 | LT | Καταιγίδα | 15 | γειτονική χώρα | 0,379 |

7 | GR | Πλημμύρες στον Έβρο | (112) | (περιφερειακή) | Απορρίφθηκε |

8 | RO | Εαρινές πλημμύρες | 489 | μείζων | 18,798 |

9 | BG | Εαρινές πλημμύρες | 222 | μείζων | 9,722 |

10 | BG | Θερινές πλημμύρες | 237 | μείζων | 10,632 |

11 | RO | Θερινές πλημμύρες | 1 050 | μείζων | 52,4 |

12 | AT | Πλημμύρες (Tyrol/Vorarlberg) | 592 | περιφερειακή | 14,799 |

Συνολική βοήθεια για τις αιτήσεις του 2005 | 204,905 |

2 0 0 6 | 1 | UK | Έκρηξη στις δεξαμενές πετρελαίου του Buncefield | (700) | (περιφερειακή) | ανακλήθηκε |

2 | GR | Πλημμύρες στον Έβρο | 372 | περιφερειακή | 9,306 |

3 | HU | Πλημμύρες | 519 | μείζων | 15,064 |

4 | ES | Δασικές πυρκαγιές στη Γαλικία | (91) | (περιφερειακή) | Απορρίφθηκε |

Συνολική βοήθεια για τις αιτήσεις του 2006 | 24,370 |

2 0 0 7 | 1 | DE | Καταιγίδα «Kyrill» | 4750 | μείζων | 166,9 |

2 | FR | Νήσος Réunion, Κυκλώνας «Gamede» | 211 | περιφερειακή | 5,29 |

3 | ES | Πλημμύρες στο νησί El Hierro | (18) | (περιφερειακή) | Απορρίφθηκε |

4 | ES | Πλημμύρες στη La Mancha | (66) | (περιφερειακή) | Απορρίφθηκε |

5 | UK | Πλημμύρες | 4 612 | μείζων | 162,387 |

6 | CY | Δασικές πυρκαγιές | (38) | (περιφερειακή) | Απορρίφθηκε |

7 | ES | Δασικές πυρκαγιές στις Καναρίους Νήσους | (144) | (περιφερειακή) | Απορρίφθηκε |

8-16 | IT | 9 αιτήσεις για δασικές πυρκαγιές σε 9 περιφέρειες | - | (περιφερειακή) | Δεν έγιναν δεκτές, εκπρόθεσμες |

17 | FR | Καταιγίδα «Dean»/Μαρτινίκα | 509 | περιφερειακή | 12,78 |

18 | GR | Δασικές πυρκαγιές | 2 118 | μείζων | 89,769 |

19 | SI | Πλημμύρες | 233 | μείζων | 8,254 |

Συνολική βοήθεια για τις αιτήσεις του 2007 | 445,380 |

2 0 0 8 | 1 | CY | Ξηρασία | 165,4 | μείζων | 7,605 |

2 | RO | Πλημμύρες | 471,4 | περιφερειακή | 11,785 |

Συνολική βοήθεια για τις αιτήσεις του 2008 | 19,390 |

2 0 0 9 | 1 | FR | Καταιγίδα Klaus | 3 805,5 | μείζων | 109,377 |

2 | IT | Σεισμός στο Abruzzo | 10 212,0 | μείζων | 493,771 |

3 | GR | Δασικές πυρκαγιές 09 | (152,8) | (περιφερειακή) | Απορρίφθηκε |

4 | CY | Καταιγίδες 09 | (2,6) | (περιφερειακή) | Απορρίφθηκε |

5 | GR | Πλημμύρες στην Εύβοια | (83,2) | (περιφερειακή) | Απορρίφθηκε |

6 | IT | Γεωλισθήσεις στη Μεσσίνα | (598,9) | (περιφερειακή) | Απορρίφθηκε |

Συνολική βοήθεια για τις αιτήσεις του 2009 | 603,148 |

Γενικό σύνολο της βοήθειας που εγκρίθηκε από το 2002 και μετά | 2 151,899 εκατ. ευρώ |

[1] Λεπτομερή στοιχεία για την αξιολόγηση αυτών των αιτήσεων θα παρουσιαστούν στην ετήσια έκθεση του 2010.

[2] COM (2008) 731· Διορθωτικός προϋπολογισμός 11/2008 που εκρίθηκε στις 18 Δεκεμβρίου 2008, ΕΕ L 27 της 30.1.2009.

[3] COM (2009) 22· Διορθωτικός προϋπολογισμός αριθ. 1/2009 που εκρίθηκε στις 11 Μαρτίου 2009, ΕΕ L 99 της 17.4.2009.

[4] SEC (2009) 827· Διορθωτικός προϋπολογισμός αριθ. 7/2009 που εκρίθηκε στις 15 Σεπτεμβρίου 2009, ΕΕ L 293 της 10.11.2009.

[5] COM (2009) 448· Διορθωτικός προϋπολογισμός αριθ. 9/2009 που εκρίθηκε στις 20 Οκτωβρίου 2009, ΕΕ L 326 της 11.12.2009.